Her er de første bildene fra filmen «Kongens nei»

Da Blücher ble senket i Drøbakssundet natt til 9. april 1940, rakk kongen, regjeringen og Stortinget å evakuere.

Borghild Maaland

Oppdatert 9. april 2016

Artikkelen er over fire år gammel

Dette er utgangspunktet for Erik Poppes «Kongens nei», filmen om tre av de mest dramatiske døgn i norsk historie. Premieren er i september.

Handlingen er i stor grad sentrert rundt kongen (Jesper Christensen), kronprinsen (Anders Baasmo Christensen), og norske myndigheters flukt mot Elverum der kongen sa definitivt nei til å kapitulere for tyskerne.

Men historien kunne sett helt annerledes ut, hadde det ikke vært for oberst Birger Eriksens handlekraft natten til 9. april. Som kommandant på Oscarsborg festning i Oslofjorden ga han ordre om å skyte med skarp ammunisjon mot den uidentifiserte flåte som var på vei mot Oslo.

Veteranen Erik Hivju har rollen som Oscarsborgs kommandant Birger Eriksen.

VIKTIG ROLLE: Erik Hivju spiller rollen som Birger Eriksen, mannen som ga ordre om å løsne ild mot Blücher. Foto: Marius Helge Larsen NTB scanpix

- Dårlig behandlet

– Eriksen satte på spill hele sin karriere, sier Hivju.

– Han hadde kun et halvt år igjen før han skulle pensjoneres. Norge var fremdeles nøytrale, og Eriksen hadde beskjed om IKKE å skyte noe annet enn varselskudd. Men ryggmarksrefleksen hans sa at dette dreide seg om et tysk angrep.

– Han sa de velkjente ord: «Enten blir jeg stilt for riksrett, eller så blir jeg krigshelt. Fyr!».

– For meg er det interessant å se hvordan han ble behandlet etter krigen. Under den militære undersøkelseskommisjonen fra 1946 ble han utsatt for et regelrett karakterdrap av kommisjonens leder Erik Solem fordi han hadde brutt ordren. Det er forstemmende! Alle visste jo hva senkningen av «Blücher» betydde for landet, sier Hijvu med iver.

Hans rolle i Poppes film er ikke stor, men viktig. Filmen tar for seg de dramatiske døgnene i april, med start fra ettermiddagstid 8. april. I tillegg til Christensen og Baasmo Christiansen som henholdsvis konge og kronprins, spiller Tuva Novotny kronprinsesse Märtha. Gerald Pettersen er statsminister Johan Nygaardsvold, Jan Frostad er Stortingspresident C.J. Hambro og Ketil Høegh er utenriksminister Halvdan Koht. Karl Markovics, kjent fra filmer som «Falskmyntnerne i Sachsenhausen» og «The Grand Budapest Hotel», spiller det tyske sendebudet til Norge, Cürt Brauer.

FLUKTEN: Jepser Christensen og Anders Baasmo Christiansen som kong Haakon og kronprins Olav i «Kongens nei». Foto: Agnete Brun, Paradox

Norsk naivitet

– Det er mye interessant med filmen. Blant annet fokuset på at man ikke skal sove i timen, man må være beredt, fortsetter Hivju.

– Den norske regjeringen var ikke beredt, og det brøt ut full panikk ved krigens start. «Kongens nei» indikerer at noen få holdt hodet kaldt. Blant dem var kongen selv og stortingspresident C.J. Hambro. Resten kan forbigås i stillhet, sier Hivju om regjeringen Nygaardsvold.

Han tilføyer i samme skarpe tone:

– Den norske naiviteten i forkant av 2. verdenskrig var enorm. Vi trodde vi var nøytrale, og tok ikke det urolige Europa på alvor. Etter krigen ble det lagt lokk på diskusjonen i det etablerte politiske miljø. Det var motstandsbevegelsen som ble dyrket som helter, ikke menn som Birger Eriksen.

Les også: Invasjon så blekket sprutet

Erik Hivju er født et par år etter krigens slutt. Han vokste opp med fortellinger om krigen. Moren, skuespiller Inger Worren var aktiv i motstandsbevegelsen. For Hijvu er det viktig å dykke ned i historien. Det har han gjort i særdeleshet når det gjelder oberst Eriksen, som han også har holdt foredrag om.

– Mitt utgangspunkt for foredragene er «det personlige ansvar», at vi må være klare til å ta avgjørelser i dramatiske situasjoner, at det ikke må være for mange ledd mellom avgjørelse og handling. Vi så det igjen under 22. juli, også da var det for mange ledd som sviktet, sier Hivju.

Oberst Eriksen ble æret etter krigen med blant annet Krigskorset med sverd, og den franske Croix de Guerre. Han ble også offiser i den franske Æreslegionen.

– Det tok lang tid før han ble hedret. Etter krigen ble han lokalpolitiker i Frogn kommune og jobbet iherdig med forbedring av avskytningsmekanismer. Men han ble ikke «helt» i sin samtid. De som stikker hodet fram, varslerne, gjør sjelden karriere, mener Hivju.

Publisert: 08.04.16 kl. 15:43 Oppdatert: 09.04.16 kl. 10:05

Mer om Film